Ai, net die heel gevorderde vrymesselaars sal seker al die antwoord ken en mense soos ek en jy moet werk met die inligting wat ons het. Watter inligting het ons?
SCENARIO EEN – die VM is bloot ‘n liefdadigheidsorganisasie wat mense die lewe leer leef volgens integriteit en hoë waardes. Hulle beskerm bloot mekaar se eer en so aan. Dis wat die VM self vir jou sê en wat die ouens op die laer grade daarvan verstaan en wat hulle op hulle websites en goed propageer. Ja, hulle het ‘n bietjie snaaksighede en so aan, maar dis maar tradisie. As hier en en daar ‘n broer homself sleg gedra kan jy nie die hele organisasie afskiet nie – jy kan immers nie Christenskap afskiet oor een slegte Christen nie;
Ek sukkel om aan groot komplotte te glo – jy weet, dat die Illuminati en die Vrymesselaars en die pous en sy Jesuïete die wêreld regeer en alle oorloë skep vir geldelike gewin, ens. Ek glo nie mense kan groot komplotte geheim hou nie – die media is te nuuskierig om hulle neuse oral in te druk en selfs te betaal vir ‘n sappige storie. Ek glo nie aan die conspiracy ouens nie, of Chick Publications of The Two Babylons, sulke dinge nie. Dis nonsens. Ek het elders daaroor geskryf.
Die kindertjies van Jesus is soms baie liggelowig. Hulle glo sommer enige-iets en stuur dieselfde spekulasies die wêreld oor. Almal herhaal net dieselfde dinge, maar niks kan bewys word nie. Mens moet probeer soek na meer soliede feite. Ook op die websites teen die Vrymesselaars kry jy die Boervolk en die Ultra-regses en al die gal-brakery en haat wat hulle so ‘n uiters onaangename ervaring maak. Geen mens weet wat jy dáár kan glo nie - ek glo eerder niks.
Word die duiwel aanbid? Ek weet nie – ek twyfel eintlik. Die verwysing na Lucifer deur aarts-vrymesselaar Albert Pike in sy boek Morals & Dogma van die VM word uit konteks aangehaal asof hy pro-Lucifer is, maar hy is anti-Lucifer in net die volgende sinne – so dit beteken niks. Wat betref die verwysing na Jabulon – vir hulle kritici ‘n woord saamgestel uit Jahweh, Baal en On - sê die VM nee, dis net ‘n naam van ‘n sekere persoon van die ou tyd en in elk geval hulle gebruik dit nie en dit het niks met hulle te doen nie. Trouens, hulle ontken dit alles heftig. Hulle is mos helemaal teen Baal se verering (ook ou Albert Pike) – want immers is hulle sulke upstanding gelowiges, en so aan. As jy nou ‘n conspiracy theorist is sal jy sê maar die laer grade praat maar so, shame hulle weet maar min, en die hoër grade sal nie sê nie. Ons moet dus maar die conspiracy theorist glo - dis al "bewys" wat ons het.
Ek hou nie van die Vrymesselaars se tradisies, simboliek en modus operandi nie. Dis vir my vreemd tot my verhouding met God. Ek glo as jy met Christus wil vorder, moet jy die craft bedank. Klaar.
Skryf in op ons gratis daaglikse oordenkings, wat daagliks deur duisende gelees word, regoor die wêreld. Teken te enige tyd weer af. Kliek hier.